**Okosmérés**

Az energiaipar jelentős átalakulás előtt áll a megújuló energiák felhasználása és az okos hálózatok kialakítása révén. A változások az Ön érdekében is történnek, legyen részese aktív és tudatos részvétellel.

**A cél elérését segíti:**

az **okosmérés**, amely az Ön energia fogyasztásáról nyújthat valós idejű információt;

és az **okos hálózat**, amely költséghatékonyan kapcsolja össze a hozzá csatlakozó felhasználók és termelők működését, hogy egy hatékony és magas biztonsági ellátású rendszert biztosítson

**Miért jó az okosmérő?**

A smart mérőket intelligens vagy okosmérőknek is nevezik. Ugyanúgy működnek, mint egy normál villamos energia fogyasztásmérő, további hasznos információk nyújtásával. A mérő kijelzőjén követheti, mennyi energiát használt fel – vagy táplált vissza a hálózatba háztartási méretű kiserőmű (HMKE) üzemeltetése esetén. Az eszköz továbbá képes távolról kommunikálni az elosztói engedélyessel, ezáltal a mérő személyes leolvasása is feleslegessé válik.

Az okosmérők részét képezhetik a smart otthonoknak. Ezek lehetővé teszik a mérők és egyéb elektronikai berendezések, biztonságtechnikai eszközök intelligens összekapcsolását, amelynek segítségével könnyen áttekinthetővé és felügyelhetővé válik a lakás energetikai rendszere.

A smart mérők segítségével követheti a fogyasztását, és így változtathat felhasználói szokásain. A tudatos energiafelhasználás révén pedig akár csökkentheti energiadíj számláját, és hozzájárulhat az üvegházhatás visszaszorításához.

Az okosmérők kezeléséről bővebb információt talál a [fogyasztásmérőkről](https://www.eon.hu/hu/lakossagi/aram/muszaki-ugyek/fogyasztasmerok.html#Fogyaszt_sm_r_k_le_r_sai) szóló oldalunkon.

A mért fogyasztási adatokhoz történő hozzáférés az [E.ON Távleolvasási portálján](https://energia.eon-hungaria.hu/) történő regisztrációt követően díjmentes.

**Az elosztói engedélyes kötelezettségei:**

A villamos energiáról szóló 2007. évi LXXXVI. törvény egyes rendelkezéseinek végrehajtásáról szóló kormányrendelet előírásai alapján az elosztó köteles okosmérőt felszerelni a kisfeszültségen 3 × 80 Amper és az alatti csatlakozással rendelkező felhasználó részére:

* ha a felhasználási hely teljesítménye - új felhasználási hely új csatlakozása, vagy a felhasználási hely teljesítménybővítése esetén - eléri vagy meghaladja a 3 × 32 A-t,
* direkt mérés esetén, ha a felhasználási helyen háztartási méretű kiserőmű kerül csatlakoztatásra a villamosenergia-hálózatra, vagy a háztartási méretű kiserőmű esetében a fogyasztásmérő-berendezés hitelesítési ideje lejár,
* ha a felhasználási helynek villamos energia fogyasztása az előző éves elszámolási időszakban elérte vagy meghaladta az 5000 kWh/év mennyiséget, és a felhasználási helyen nincs indirekt mérés kialakítva.

Az elosztói engedélyes adatvédelmi rendelkezéseiről bővebben az [eon.hu/adatvedelem](https://www.eon.hu/hu/lablec/adatvedelem.html) oldalon tájékozódhat.